હવે કોબરા પોસ્ટે પોતાના સ્ટિંગ ઓપરેશન ' રેડ સ્પાઇડર - 2 ' દ્વારા દાવો કર્યો છે કે તેની પાસે 23 બેંકો અને ઇન્શ્યોરન્સ કંપનીઓના મની લોન્ડ્રિંગમાં સામેલ હોવાના પુરાવા છે . આ બાબતના વિડિયો પણ તેણે રજૂ કર્યા છે . કોબરા પોસ્ટો દાવો કર્યો છે કે કાળા નાણાને ધોળા કરવાનો વેપાર આપણી બેંકિંગ સિસ્ટમમાં સમાંતર રીતે ચાલી રહ્યો છે . આ સમસ્યા માત્ર ખાનગી ક્ષેત્રની બેંકો કે ફાઇનાન્શિયલ ઇન્સ્ટિટ્યુટ્સમાં નથી પણ રાષ્ટ્રીયકૃત બેંકોમાં પણ છે . આ ખુલાસો કરવા માટે કોબરા પોસ્ટના રિપોર્ટર્સ અંદાજે 6 મહિના સુધી ઉત્તર પ્રદેશ , રાજસ્થાન , દિલ્હી , હરિયાણા , આંધ્ર પ્રદેશ , કર્ણાટકમાં ફરીને આ માટેના પુરાવા એકત્ર કર્યા છે . આ સ્ટિંગ ઓપરેશનમાં અનેક બેંકોના સિનિયર મેનેજર્સ કેમેરામાં કાળા નાણાને સફેદ કરવા માટેની ટિપ્સ અન્ડરકવર રિપોર્ટર્સને આપતા જોવા મળે છે . આ વખતે કોબરા પોસ્ટે રાષ્ટ્રીયકૃત બેંકોની પોલ ખોલી છે . આમાં સ્ટેટ બેંક ઓફ ઇન્ડિયા ( એસબીઆઇ ) , રિલાયન્સ લાઇફ ઇન્શ્યોરન્સ , કેનેરા બેંક , પંજાબ નેશનલ બેંક , બેંક ઓફ બરોડા , આઇડીબીઆઇ , યસ બેંક , એચડીએફસી , એક્સિસ , આઇસીઆઇસીઆઇ , ઓબીસી , ઇન્ડિયન ઓવરસીસ બેંક , ટાટા એઆઇજી , ફેડરલ બેંક , અલ્હાબાદ બેંક , ઇન્ડિયન બેંક , કોર્પોરેશન બેંક , ડીસીબી બેંક , દેના બેંક અને ધનલક્ષ્મી બેંકના સ્ટિંગ કર્યા છે . સ્ટિંગમાં દર્શાવાયું છે કે આ નાણાકીય સંસ્થાઓ નિયમોને નેવે મૂકીને હવાલા કૌભાંડ આચરી રહી છે . નોઇડામાં સ્ટેટ બેંક ઓફ ઇન્ડિયાના બ્રાન્ચ મેનેજર પી કુમાર કેમેરામાં એમ કહી રહ્યા છે કે રૂપિયા 5 - 6 કરોડનું કાળુ નાણું ધોળું કરવા માટે બેંકમાં 5 એકાઉન્ટ ખોલાવી દેવાના . તેમાં ધીરે ધીરે નાણા જમા કરવાના . તેમણે એમ કહ્યું કે તમામ એકાઉન્ટમાં શરૂઆતમાં પાંચ - પાંચ લાખ રૂપિયા જ નાખવાના . ત્યાર બાદ ત્રણ ચાર લોકર લઇને દરેકમાં રૂપિયા 40થી 50 લાખ નાખવાની સલાહ આપી હતી . પંચકૂલામાં એસબીઆઇની ચીફ મેનેજર જે કોરને જ્યારે રિપોર્ટરે જણાવ્યું કે તેણે પાંચ કરોડ રૂપિયા રોકવા છે ત્યારે તેણે મ્યુચ્યુઅલ ફંડમાં રોકાણ કરવાની સલાહ આપી . જ્યારે તેને કહેવામાં આવ્યું કે તેમને કાળા નાણા રોકવા છે ત્યારે તેમણે બેંકમાં ત્રણ એકાઉન્ટ ખોલાવીને સુરક્ષિત રોકાણ કેવી રીતે કરી શકાય તે અંગેની સલાહ આપી હતી .